  Туспуктэм: vk.com (Александр Васильев) Майя Бывальцева Можга ёросысь Ломесьлуд гуртын фельдшер-акушер пунктэз рос-прос тупатъям бере усьтӥзы. Табере со быдэсак выль кадь луиз, ивортӥз ёрослэн тӧроез Александр Васильев «ВКонтакте» мерлыко вотэсысь бамаз. Лэсьтӥськисьёс укноосты но ӧсъёсты, гумыосты но езъёсты, выжъёсты воштӥзы, тӧлатон сӧзнэтэз, отмосткаез рос-прос тупатъязы. Выльдэм юртэ туала тӥрлык басьтӥзы. Тупатъян ужъёсты «Россия» гурт возёс нуиз, нош мебель но тӥрлык элькун чотын басьтӥзы, пусйиз Александр Васильев. ФАП 1988-тӥ арын пуктэм юртын ужа, рос-прос тутпатъян ужъёс со тырысен ӧй вал. Фельдшер-акушер пункт куинь гуртын улӥсь 400-лэсь трос адямилэсь, со пӧлын 68 пиналъёслэсь, тазалыксэс чакла. « Шуныт, югыт, чылкыт, лякыт, чебер. Ваньмыз со ужмылэн ӟечлыкез вылын но, висисьёслэн мылкыдзы но асшӧдонзы вылын но шӧдӥське. Уж дурам шумпотыса мынӥсько » Людмила Серебрякова, фельдшер Тодэ вайытом, Удмуртиын 2024-тӥ арын вить модульной ФАП но кык амбулатория пуктозы. Тегъёс: Можга тупатъянужъёс ФАП-ёс Удмуртия  